แฉสภาพริมถนนราชดำเนิน คนเร่ร่อนตั้งวงมั่วสุม รอรับข้าวแจกฟรีทุดวัน ติดยา ติดโรค กรรโชกทรัพย์ เด็กสตรีวิทย์ต้องเดินผ่านทุกวัน ถามหาความปลอดภัยจากไหนได้บ้าง

ผู้ใช้เฟซบุ๊กรายหนึ่ง โพสต์ภาพ สภาพริมถนนราชดำเนิน ที่ปัจจุบันมีกลุ่มคนไร้บ้านมาอาศัยตามข้างทางเป็นจำนวนมาก โดยเส้นทางนี้เป็นเส้นทางที่เด็กนักเรียนจะต้องใช้ในการเดินทางมาเรียนและกลับบ้าน โดยเฉพาะโรงเรียนหญิงล้วนอย่าง โรงเรียนสตรีวิทยา โดยข้อความที่โพสต์ระบุว่า

“ที่นี่หน้าศึกษาภัณฑ์เก่า ถนนราชดำเนิน...เป็นเด็กสตรีวิทย์ต้องแกร่งขนาดไหน

ถนนราชดำเนินเส้นนี้ เป็นเส้นทางเสด็จพระราชดำเนิน เคยสะอาดสวยงามเป็นที่เชิดหน้าชูตาของกรุงเทพมหานคร มาวันนี้ซึ่งจริงๆ เป็นอย่างนี้มานานแล้ว สวัสดิภาพและความปลอดภัยของนักเรียนหญิงโรงเรียนสตรีวิทยา เสี่ยงภัยง่อนแง่นเหลือเกิน จากชุมชนคนจร(ที่ไม่เกี่ยวกับคนจน) ที่มามั่วสุมอยู่อาศัยบริเวณตั้งแต่แยกคอกวัวถึงหน้าอาคารศึกษาภัณฑ์เดิมที่ปิดร้างรอการซ่อมแซม รวมทั้งถนนอีกฝั่งตรงข้าม 

ตอนเช้าเด็กนักเรียนเดินผ่านต้องรีบจ้ำอ้าว ดีที่ส่วนใหญ่ยังไม่ค่อยตื่น ตอนบ่ายสามบ่ายสี่เด็กจะกลับ พวกนี้ก็เริ่มตั้งวงกินเหล้า รอมืดมีคนมาแจกข้าว และถ่ายรูปโพสต์รีวิวความใจบุญ โดยมีเด็กนักเรียนบางคนต้องมานั่งรอรถผู้ปกครองที่นัดหมายเวลา ตรงหน้าอาคารศึกษาภัณฑ์ เพื่อจอดรถรับแล้วออกไปได้เลย เพราะไปข้างหน้าที่ใกล้โรงเรียนไม่มีที่ให้จอดรถแล้ว 

อยากขอดังนี้นะคะ

ประการแรกขอเถิดนะคะ ผู้ใจบุญทั้งหลาย เลิกนำอาหารมาแจกบริเวณนี้และรอบเกาะรัตนโกสินทร์ทั้งหมด คุณรู้มั้ยว่าพวกนี้จะเขวี้ยงข้าวกล่องที่ไม่ชอบทิ้งกลางถนน เพราะรู้ว่ามีกินได้ทุกวัน คนพวกนี้บางคนติดยา ติดโรค และบางคนขู่กรรโชกทรัพย์ เป็นอันตรายต่อสังคม จริงๆ ถ้ายังหาที่แจกอาหารไม่ได้ ขอให้กทม. จัดที่แจกที่ลานคนเมืองเลย 

ประการที่สอง ทางโรงเรียนและผู้ปกครองได้เชิญหน่วยงานที่เกี่ยวข้อง ทั้ง ผอ.เขต ตำรวจจากสถานีโดยรอบพื้นที่ และเจ้าหน้าที่ พม. มาประชุมแก้ไขหาทางออก แต่แทบไม่มีการดำเนินการอย่างใดจริงจัง เรียกประชุมทีก็มีที ทำทีวันเดียวแล้วก็ปล่อยปัญหาไว้แบบนี้อีก 

ประการที่สาม อาคารศึกษาภัณฑ์ที่ร้างนี้เป็นที่ของสำนักงานทรัพย์สินฯ ที่รอผู้เช่ามาซ่อมแซมปรับปรุง แต่ทราบมาว่าคงอีกไม่น้อยกว่า 3 ปี จะมีทางเป็นไปได้หรือไม่ ที่จะมีการล้อมรั้วไม่ให้มีซอกมีหลืบให้คนจรได้มาอาศัยซ่องสุม

พี่จะลงโพสต์กระทุ้งไปเรื่อยๆ ถ้าผู้ว่า กทม. และเจ้าหน้าที่เทศกิจที่ห่างออกไปแค่ครึ่งกิโลยังไม่ทำอะไร ตำรวจอย่างน้อย 3 สถานีรอบบริเวณนี้ไม่ทำอะไร พม. ไม่เข้ามาจัดการอะไร ถ้าไม่มีใครทำได้ให้ทหารเข้ามาเคลียร์ดีมั้ย หรือเราจะรอจนเกิดเหตุบางอย่างแล้วค่อยทำรั้วล้อมคอก